คลังแก้หนี้นอกระบบแล้ว3หมื่นราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — คลังเร่งแก้หนี้นอกระบบไม่เกิน 5 หมื่นบาท ธนาคารรัฐให้กู้แล้วพันล้าน
นายพงษ์เทพ ถิฐาพันธ์เลขานุการศูนย์อำนวยการและปฏิบัติการแก้ไขปัญหาหนี้สินภาคประชาชน กระทรวงการคลังเปิดเผยในการสัมมนา “การแก้ไขหนี้นอกระบบ” จัดโดยนักศึกษาหลักสูตรนักบริหารระดับสูงรุ่นที่ 67 กลุ่ม (1) ว่า ลูกหนี้นอกระบบมาขึ้นทะเบียน 1.2 ล้านราย ซึ่งกระทรวงการคลังดูแลลูกหนี้ที่มีมูลหนี้ไม่เกิน 5 หมื่นบาท ประมาณ 3.8 แสนราย โดยได้เชิญมาเจรจาทั้งหมดแล้วเหลืออีก 4 หมื่นราย ที่ไม่สามารถติดต่อได้ 
ล่าสุด ได้ปล่อยเงินกู้ไปแล้ว3 หมื่นราย คิดเป็นเงินกู้ 1,000 ล้านบาท ส่วนลูกหนี้ที่ไม่มีความสามารถในการชำระหนี้ และธนาคารไม่สามารถปล่อยกู้ให้ได้ จะหาแนวทางการช่วยเหลือต่อไป ซึ่งขณะนี้ถือว่าสำเร็จแล้ว 40% และคาดว่าจะแล้วเสร็จภายในเดือน มิ.ย. นี้ตามเป้าหมาย
ด้านนายสำราญ ตันเรืองศรีผู้ช่วยเลขานุการคณะกรรมการอำนวยการแก้ไขปัญหาหนี้นอกระบบ กระทรวงมหาดไทย กล่าวว่า กระทรวงมหาดไทยรับผิดชอบมูลหนี้ที่เกิน 5 หมื่นบาทขึ้นไปโดยในเดือน มี.ค. เจรจาสำเร็จ 22% ต่ำกว่าเป้าหมายที่กำหนดจะต้องเจรจาหนี้ได้เดือนละ 25% 
เนื่องจากมีอุปสรรคข้อมูลที่อยู่ของลูกหนี้ไม่ตรงกัน ทำให้ไม่สามารถติดต่อลูกหนี้มาเจรจาได้ รวมทั้งปัจจุบันกระทรวงมหาดไทยไม่มีอำนาจเรียก หรือออกหมายเชิญเจ้าหนี้มาเจรจาได้เหมือนเมื่อก่อน
นายดำริ เฉลิมวงศ์ อัยการผู้เชี่ยวชาญ สำนักคุ้มครองสิทธิและช่วยเหลือทางกฎหมายแก่ประชาชน สำนักงานอัยการสูงสุด กล่าวว่า หนี้นอกระบบคนในชุมชนเมือง และ กทม. เกิดจากความฟุ่มเฟือย 70% และอีก 30% เกิดจากความจำเป็นจริงๆ ที่จะต้องใช้เงิน และพบว่าในกรุงเทพฯ มีกลุ่มที่ปล่อยกู้นอกระบบใหญ่ๆ 15 ก๊วน โดยจะใช้วีธีการสร้างเงื่อนไขบังคับให้ลูกหนี้ให้เขียนสัญญาเงินกู้เกินความเป็นจริง หรือเซ็นยินยอมให้ฟ้องร้องบังคับคดี และการให้ลูกหนี้เซ็นกระดาษเปล่า
ทั้งนี้ ปัจจุบันมีกฎหมายที่เกี่ยวกับการจัดการเจ้าหนี้นอกระบบกว่า 20 ฉบับ แต่ขาดการบังคับใช้อย่างจริงจัง 
“ถ้าการเมืองแกว่งอยู่อย่างนี้ไม่สามารถที่จะน็อกหรือจะเอาชนะเจ้าหนี้นอกระบบได้ เพราะเจ้าหนี้นอกระบบ เป็นนายทุนให้กับนักการเมือง” นายดำริ กล่าว 
นายประภาส ปิ่นตบแต่ง อาจารย์คณะรัฐศาสตร์ จุฬาลงกรณ์มหาวิทยาลัย กล่าวว่า การแก้ไขหนี้นอกระบบไม่ใช่แค่ตั้งโต๊ะเจรจา แต่ต้องดูปัจจัยการเมือง อำนาจและอิทธิพลในท้องถิ่นด้วย 
นายเพิ่มศักดิ์ มกราภิรมย์ มหาวิทยาลัยมหิดล เชื่อว่าปัจจุบันประชาชนมีหนี้ทั้งในและนอกระบบรวมกว่า 1 ล้านล้านบาท หรือคิดเป็น 10% ของจีดีพีซึ่งน่ากลัวและเป็นอันตรายมาก และส่วนสำคัญคือข้าราชการที่ทำตัวเป็นเจ้าหนี้นอกระบบ เช่น กองทุนเพื่อการฟื้นฟูเกษตรกร รับซื้อหนี้เกษตรกร โดยตัดดอกเบี้ยให้ทั้งหมดและลดเงินต้นลง 50% ปัจจุบันก็ยังแก้ไขหนี้เกษตรกรไม่ได้